แนวโน้มหุ้นเช้าแกว่งบวกแคบ
นักวิเคราะห์ฯ ประเมินตลาดหุ้นไทยวันนี้ดัชนีแกว่งแคบคาดหวังรายงานเฟดส่งสัญญาณดี-เงินยังไหลเข้า
21 พ.ค. 2556

นักวิเคราะห์ฯ ประเมินตลาดหุ้นไทยวันนี้ดัชนีแกว่งแคบคาดหวังรายงานเฟดส่งสัญญาณดี-เงินยังไหลเข้า
นายอภิชาติ ผู้บรรเจิดกุล ผู้อำนวยการสายงานวิเคราะห์เชิงกลยุทธ์ บล.ทิสโก้ กล่าวว่า แนวโน้มตลาดหุ้นไทยเช้าวันนี้ดัชนีน่าจะแกว่งแคบ โดยให้น้ำหนักอิงทางแดนบวกเล็กน้อย เนื่องจากนักลงทุนต่างคาดหวังรายงานการประชุมธนาคารกลางสหรัฐฯ(เฟด)ที่จะออกมาวันพรุ่งนี้จะมีการส่งสัญญาณเกี่ยวกับมาตรการการซื้อสินทรัพย์ในทางบวก
นอกจากนี้ ตลาดหุ้นไทยยังได้รับปัจจัยหนุนจากกระแสเงินทุนต่างชาติที่ยังไหลเข้า โดยมีการโยกย้ายเงินเข้ามาสู่ตลาดทุนค่อนข้างมากในช่วงที่ผ่านมา ทำให้ดัชนีปรับเพิ่มขึ้นมากพอสมควร
ปัจจัยในประเทศขณะนี้คลายความกังวลเรื่องการเมืองลงบ้างเล็กน้อย หลังจากที่พรรคเพื่อไทยยืนยันว่าจะไม่มีการสอดแทรกในกฎหมายที่ทำให้เกิดปัญหา เช่น กฎหมายนิรโทษกรรม และ พ.ร.บ.กู้เงิน 2 ล้านล้านบาท ในการประชุมสภาผู้แทนราษฎรสมัยวิสามัญ เปิดพิจารณาเฉพาะกฎหมายที่จำเป็น คือ ร่าง พ.ร.บ.งบประมาณฯ ทำให้เชื่อว่าการเมืองจะไม่เกิดความวุ่นวายในช่วง 1-2 เดือนข้างหน้า หรือจนกว่าจะเปิดการประชุมสภาฯสมัยสามัญครั้งต่อไป
ส่วนตลาดหุ้นอื่นในภูมิภาคเอเชียวันนี้บวกและลบคละกัน มาจากปัจจัยในประเทศของแต่ละประเทศที่ส่งผลกระทบ พร้อมให้แนวต้าน 1,645-1,650 จุด แนวรับ 1,635-1,636 จุด